Ingrid Rasmussen (S), 2000-03-03:
Jeg kan høre på dem, der har hørt min ordførertale, og som
nu har været på talerstolen, at det jo i høj grad drejer sig om forældrebetaling.
Så vil mit spørgsmål være: Hvordan ser det ud med den her forældrebetaling?
Med hensyn til udflugter, som fru Tove Videbæk var inde på, og de 500 kr. Nej, det får man ikke lavet meget udflugt for, men netop i loven om frie grundskoler står der jo, at forældrene kan inddrages på en meget fleksibel vis, og de har så ret til og mulighed for at gå ind og være med, og det synes jeg netop er ret flot i loven om de frie grundskoler.
Jeg vil også gerne sige til fru Tove Videbæk: Det kan da undre mig utrolig meget, at der er sådan en stor søgning på det område her, hvis ikke kvaliteten også med hensyn til udflugter er tilfredsstillende for forældrene. Til hr. Brian Mikkelsen om den reelle ligestilling.
Jeg vil gerne spørge tilbage med hensyn til det offentlige udbud, der er på SFO-ordninger: Er det sådan, at hvis vi snakker om et så stort beløb som op til 250 mio. kr., skal det offentlige så have indsigt i og stille krav til indholdet, til åbningstider, til arbejdsmiljø, til alt, hvad der ligger i de offentlige tilbud, som vi har i dag? Vil hr. Brian Mikkelsen ikke være mere enig med mig i, det synes jeg ellers plejer at være Det Konservative Folkepartis indstilling, at så mange millioner kroner kunne bruges til uddannelse, til undervisning i vores skoler i stedet for?
Til fru Else Winther Andersen vil jeg gerne sige: Der er ikke nogen konkurrence her.
Der er de frie grundskoler, de har deres plads med den økonomi, som Folketinget her har givet mulighed for, og der er de offentlige tilbud, og begge synes jeg egentlig er meget udmærkede.
Fru Else Winther Andersen siger, at de her SFO-ordninger får for dårligt tilskud.
Det er jo et spørgsmål om, hvad det er, de skal honorere for tilskuddene.
Forældrene synes jeg nok må kende økonomien, når de sender deres børn på SFO-ordningerne.
En dårligere service bliver der så nævnt.
Det afgør man formodentlig selv med den fleksibilitet og det styre, man selv har ude på de frie grundskoler og de dertil knyttede SFO-ordninger.
så ville der nok ikke være den store søgning, som vi har set igennem de senere år. Det, der er tilbage af spørgsmål, er formodentlig, at det nok ikke er så voldsomt dyrt endda, og det er jo helt fint, fordi man netop inden for de frie grundskolers ordning har mulighed for den store fleksibilitet til at kunne gøre det, man gerne vil, nemlig give tilbud til forældrene.
Med hensyn til den skævvridning, som fru Tove Videbæk taler om, kunne man jo overveje at gå ind og se på, hvordan forældrebetalingen egentlig ser ud.
Det er et af mine spørgsmål til ordførerne på de to forslag: Er den steget, er den faldet, eller hvordan ser det ud?
Jeg synes, det er en væsentlig del at se på, når man vil have en ligestilling: Hvordan ser det ud med forældrebetalingen? Til hr. Brian Mikkelsen vil jeg gerne sige: Jeg holder sædvanligvis ikke skåltaler og slet ikke fra den stol her.
Med hensyn til den tredjedel og de forpligtelser, der ligger deri, synes jeg, at forslagsstillerne netop skulle gå ind og se på den frihedsgrad, de frie grundskoler har i deres arbejde og i deres syn på, hvordan de vil drive deres grundskoler, og det støtter Socialdemokratiet selvfølgelig.